
PERSONGALLERI

Oda Madsen, 18 år

Lucie Madsen, Odas mor

Erik Lange, Odas barndomsvenn og kjæreste

Hans Lange, Eriks far

Ragnhild Lange, Eriks mor

Karen Elden, Odas nabo, gift med Eilif

Eilif Elden, Odas nabo, gift med Karen

Georg Sommer, rikmannssønn

Gregers Sommer, Georgs far

Søs Sommer, Georgs mor

Jens Wallin, Georgs barndomsvenn

Cecilie Gram, Georgs utkårede

Wilhelm Vagle, ansatt hos Gram

Hanna Plassen, tjenestepike hos Sommer

Alma, Hannas tante og Sommers husholderske

Will Banks, kusk hos Sommer

Aase Kristiansen, kokke hos Sommer

Oleander, stallgutt hos Sommer

Ingeborg Johansen, garderobeinspektrise

Kasper Rosenvinge, teatersjef

Fanny Rosenvinge, teatersjefens datter

Othilie von Laursen, skuespillerinne

Elvira Øygarden, pyntepike på teatret

Valdemar Bue, garderobeinspektør

Skredder Andresen, skredder ved teatret

Frøken Helene Lied, eierske av sybutikk

Enkefru Nielsen, vertinne i Strandgaten

Agnar Hansen, Odas nye nabo

Laura Hansen, Agnars kone

Mor Sander, klok kone

Kristian Hauge, dyrlege

Doktor Berg, Sommers huslege


SLIK SLUTTET FORRIGE BOK:

– Jammen er det ikke den mørke skjønnheten fra Asker som står der … Ikke visste jeg at hun også var en havfrue! At jeg skulle være så heldig å møte deg her nå!

Hanna stivnet. Det var mørkt, men hun gjenkjente den hånlige stemmen med det samme. Den høye, hengslete skikkelsen til Vagle kom frem fra skyggene. Han så skremmende blek ut i måneskinnet, nesten gjennomsiktig.

– Herr Vagle … Jeg skulle bare avkjøle føttene litt. Jeg bør gå tilbake nå. Det er sent. Hanna neide lett og begynte å vasse mot land. Men hun kom ikke langt før de lange fingrene hans grep fatt i armen hennes. Han trakk henne med seg inn på stranden.

– Slipp meg! freste hun, men Vagle bare lo og holdt henne enda fastere.

– Jeg har alltid sett på dere tjenestepiker som noen villkatter. Tro meg, jeg har kjent en del opp gjennom årene. Han lo hest. – De fleste blir myke som smør i hendene mine, bare jeg får litt tid med dem. Han trakk henne tett inntil seg. – Og du virker helt spesiell, Hanna. Det er noe med blikket ditt. Freidig. Lidenskapelig. Jeg forstår godt hvordan Georg har det. Det han ikke forstår, er at piker som deg må temmes. Og når man har dem der man vil, er det ingenting i verden de ikke kan gi en mann …


1

Bygdø, juni 1885

Vagle holdt Hanna fast med den ene hånden mens han klådde på henne med den andre. Han pustet tungt mot øret hennes. – Ikke kjemp imot, lille villkatt. Du vet jo at du vil dette like mye som meg …

– Nei, det gjør jeg aldeles ikke! Slipp meg, din motbydelige …

Øynene hans var både mørke og ertende på samme tid, og et svakt smil kruset seg i munnviken hans da han la hånden over munnen hennes.

– Det finnes ikke en eneste kvinne som ikke skulle ønske at hun hadde en mann som meg, hveste han inn i øret hennes. Så fjernet han hånden og prøvde å kysse henne på munnen, samtidig som han dro Hanna med seg ned mot gresset og la seg over henne. Han var mye tyngre og sterkere enn henne. Og så bestemt …

Hvor lenge kan jeg klare å kjempe imot ham? tenkt Hanna panisk.

– Om du bare slapper litt av, hvisket han og flirte mot henne, – kan dette bli svært så hyggelig for oss begge to. Det er slik en vakker natt. Perfekt for litt moro, syns du ikke?

Hanna vred ansiktet til siden. Hun orket ikke å møte blikket hans.

– Men bare ikke prøv å si noe om dette til din kjære tante Alma … eller den klossmajoren Georg, la han til i et hånlig tonefall. – Hva er det forresten egentlig mellom dere to? Er du hans leketøy også? Kanskje dere leker litt katt og mus når anledningen byr seg?

Hanna knep øynene hardt sammen i vemmelse da et par spyttdråper traff henne på kinnet. Hun vred på seg, men klarte verken å komme seg løs eller rope. En enslig tåre trillet nedover kinnet hennes idet hun innså at hun var fortapt. Kjære Gud, ikke la det skje meg noe ille!

Plutselig – nærmest som ved et trylleslag – merket hun at tyngden som holdt henne nede, forsvant, som om en usynlig kraft hadde trukket Vagle bakover og bort fra henne. Hva var det som foregikk? Hun turte bare så vidt å åpne det ene øyet forsiktig  og gispet da hun så ham flakse vilt med armene idet en mørk skikkelse trakk ham inn i det tette krattet og videre inn mot skogholtet. Hun holdt pusten. Det eneste som kunne høres, var noen høye, sinte lyder, som om to villdyr hadde basket sammen.

– Du holder hendene unna henne, hører du? freste en stemme som helt tydelig ikke tilhørte Vagle. Det var noe kjent ved den, men hun var så redd at hun ikke maktet å tenke klart. Noen dumpe lyder fulgte.

– Au! stønnet Vagle, og nå var stemmen hans overhodet ikke noe truende mer.

Hanna reiste seg forsiktig og lyttet, men det var vanskelig å høre noe mer så lenge pulsen dundret i ørene hennes. Hvem var det som hadde reddet henne? Før hun rakk å tenke mer, fikk hun øye på en mannsperson som stormet innover i skogen, og deretter Vagles lange kropp, der han haltet så raskt han kunne oppover gressbakken mot huset.

Lettelsen flommet gjennom henne. Hun prøvde å rette på frisyren så godt det lot seg gjøre, dyttet blusen ned i skjørtelinningen og glattet på skjørtet. Men da hun kom til knappene i blusen, ble det verre, for hendene henne skalv så kraftig at hun ikke fikk dem til å lystre skikkelig. Det hadde vært så nære på! Tenk om … Hanna slo armene rundt seg for å beskytte seg mot både kulden og smerten. Det hadde vært grusomt å bli behandlet som en filledukke på den måten … Og så nedverdigende! Hun kjente en klump vokse seg vond og hard i halsen. Du skal ikke gråte nå, formante hun seg selv. Den djevelen av en mann er ikke verdt tårene dine! Hun følte et brennende behov for å finne en måte å få ham til å få svi på.

Sint grep hun skoene sine og småløp barbeint opp mot huset og tjenesteboligen. Det frodige gresset var fuktig mot føttene og deilig avkjølende. Da hun kom til gårdsplassen, stakk hun føttene inn i skoene igjen og listet seg forsiktig over grusen og inn i tjenesteboligen. Det siste hun ønsket, var at Alma eller Aase skulle få øye på henne. Hun orket bare ikke tanken på å måtte forklare hva som hadde skjedd nede ved vannkanten. I så tilfelle tvilte hun på at hun ville klare å holde tårene tilbake.

Inne på det lille værelset trakk hun av seg kjolen, som nå var blitt flekkete, og i det myke lyset kunne hun skjelne konturene av flere store, røde merker på armene. Hun grøsset og trakk raskt på seg nattkjolen, før hun smatt innunder teppet i sengen. Alt hun ønsket nå, var få sove, slik at hun slapp å tenke på den grusomme hendelsen.

Oda satte begge vinduene på vidt gap i et forsøk på å få litt gjennomtrekk. Selv om det var tidlig morgen, sto luften stille, og varmen nærmest dirret mellom de trange husene, men av en eller annen grunn virket det ikke som om moren brydde seg om det.

– Plager ikke denne heten deg overhodet, mor? sa hun matt da hun satte seg ved symaskinen og løsnet på den øverste knappen i blusen. – Den kom liksom så brått.

Lucie ristet bestemt på hodet og smilte svakt. – Nei, den gjør meg bare godt, jenta mi. Du må huske at jeg ikke rører like mye på meg som du gjør. Dessuten ble det altfor mange kalde dager i vinter. Hun skuttet seg. – Så nei, jeg nyter den bare!

Oda kikket lengselsfullt ut gjennom vinduet. Christianiafjorden lå bare et steinkast unna og skinte som et blankt speil. Tenk så deilig det ville vært å dra ut til en av øyene på dager som dette! Hun visste at det gikk båter ut dit. Folk pleide å ha piknik nede ved stranden, og barna vasset barbeint i det friske vannet. Hun sukket. På dager som dette var stanken i Pipervika etter søppel og møkk som lå og stekte i solen, nesten uutholdelig. Gatene var tørre og støvete, og gjorde det umulig å holde skoene blanke og fine. Oda syntes nesten ikke hun gjorde annet enn å koste for å holde rommet fritt for sand og støv. På nytt sukket hun, og denne gangen så høyt at moren vendte ansiktet spørrende mot henne.

– Det er ingenting, mor. Jeg er bare litt trett. Det var så lyst og varmt i natt, så det var vanskelig å få sove. Oda plukket opp bunken med stoff som lå på bordet ved siden av symaskinen. Det skulle bli enda en bluse som frøken Lied kunne selge i salongen. Sommerlig og lys og lett skulle den bli, og med vakre kniplinger i halsen. Oda kunne se for seg damen som skulle bære den – en fin frue med stor hatt som skjermet den porselenshvite huden mot solen. Hun skottet mot morens gråbrune hverdagskjole. Én dag, tenkte hun. Én dag skulle hun sy en helt ny garderobe til både seg selv og til moren.

Erik slentret  bryggelangs i Bjørvika med hendene godt begravd i lommene. Han trakk inn duften av tre og tjære og tauverk. Over ham skrålte måkene på jakt etter mat. Da han var fremme, stanset han, hevet blikket og så rett på henne. Han trakk pusten dypt inn. Så flott hun var!

Tre høye master og en gedigen skorstein tegnet seg mot den knallblå himmelen. Huden på armene hans nuppet seg, til tross for at det var varmt ute. Han hadde beundret henne mange ganger før når hun hadde ligget til kai. Studert uniformskledde matroser som lempet sekker og kofferter og kasser om bord. Betraktet hordene av mennesker som skulle med skipet, eller som sto på kaia for å ta farvel – eller som bare var skuelystne, som ham selv. Det sitret alltid så merkelig i kroppen hans hver gang det store dampskipet kastet loss og sakte gled fra kai. Tenk at neste stopp var Amerika! Den nye verdenen!

Han ble stående og stirre opp på det mektige skipet til det nesten gikk rundt for ham. Hvordan skulle han få overtalt Oda til å bli med ham? Lucie var tross alt mye bedre nå. Hun kunne snakke tydeligere, og hun beveget seg noenlunde greit ved hjelp av stokken som Eilif hadde laget til henne. Men nei da. Oda hadde visstnok fått enda mer å gjøre for teatret, i tillegg til alle oppdragene hun tok på seg for denne frøken Lied. Han så henne jo knapt for tiden. Så travel var hun … Og hadde hun ikke glemt avtalen deres den kvelden også, kanskje? Latt ham stå der og vente som en annen forsmådd tufs … Han dro neven over den klamme nakken. Det tok på å ikke ha noe vettug å ta seg til. Han visste ikke hvor lenge han orket å slenge rundt på denne måten. Det klødde i hendene etter å få gjort litt nytte for seg igjen. Han var slett ikke skapt for å gå slik og drive dank!

Irritert sparket han i plankebordet mens han tenkte på samtalen han hadde hatt med faren samme morgen. Faren hadde fått et oppdrag og hadde sagt at det var bruk for Erik også. Det var snakk om å hjelpe til med å losse noen kasser fra et sted i Bjørvika og kjøre dem til et annet sted i byen. Og det var ganske godt betalt, til og med. Kanskje Erik ville bli med?

Erik hadde dratt på det. Pengene fristet selvfølgelig, men han hadde mer lyst til å stikke innom verkstedet for å høre om de ville ta ham tilbake igjen. Og hvis ikke det gikk som han håpet, fikk han heller bare fortsette å lete etter arbeid annetsteds.

Ute på Bygdø

Det var usedvanlig stille rundt frokostbordet den morgenen. Will stirret ned i kruset med te og så søvndrukken ut. Håret, som vanligvis var kjemmet så det lå glatt inntil hodet, var unormalt bustete. Aase hadde store, mørke ringer under øynene, og Alma så ikke videre opplagt ut, hun heller, tenkte Hanna idet blikket hennes vandret fra den ene og til den andre. Selv orket hun knapt en skje av grøten som Aase så omsorgsfullt hadde laget til dem. Det gjorde vondt å løfte den ene armen, og blåmerkene var blitt mørke og stygge. Det var nesten så hun var redd for at de skulle vises gjennom den hvite blusen. Vagle hadde virkelig holdt henne hardt … Hun grøsset og stakk skjeen pliktskyldig i grøten, om ikke annet så for å gjøre Aase fornøyd.

Oleander var den eneste som manglet. Hadde han forsovet seg? Hanna visste ikke hvor mye han hadde fått i seg av det sterke kvelden i forveien, men med tanke på de andres tilstand hadde nok også stallkaren forsynt seg godt av punsjen. Og det samme gjaldt fru Sommer. Tenk at frua virkelig hadde drukket rett fra vinflasken, og at hun til og med hadde tilbudt Hanna en slurk!

Med ett gikk kjøkkendøren opp, og Oleander kom inn. Stallkaren hadde skyggelua trukket godt ned i pannen og hadde blikket rettet ned mot gulvet, så det var umulig å se ansiktet hans. Han trakk ut stolen og ble sittende og stirre ned i bordflaten.

– Du vil vel ha noe å spise, Oleander? Aase var allerede i ferd med å reise seg for å hente en porsjon med grøt til ham. Hun ble stående med hendene i siden. – Se på meg når jeg snakker til deg, gutt! Jeg spurte om du ville ha litt grøt.

Oleander hevet hodet langsomt opp og nikket så vidt mot kokka, men sa fremdeles ingenting.

De andre stirret storøyd på kloremerket som strakte seg nedover hele det venstre kinnet hans.

– Jøss, har du slåss med villkattene nå igjen? Will humret.

– Jeg har bare rispa meg opp på en grein, sa Oleander mutt og rettet blikket ned igjen.

Will begynte å humre enda høyere. Hele kroppen ristet lett da han blåste i den varme teen og tok en slurk.

Alma så på ham med en lettere irritert mine. – Hva er det som er så morsomt, Will? Hun la fra seg skjeen og var tydeligvis ikke videre sulten, hun heller.

– Jeg bare tenker at vi ser mer slitne ut for hvert år som går! Han lo. – Ja, med unntak av den skjønne frøken Hanna, da.

Hanna gløttet bort på Oleander, som var blitt rød i kinnene. Hun lurte på hvor han hadde fått det kloremerket fra. Kunne det ha vært han som … Nei. Hun slo tanken raskt fra seg. Stemmen hun hadde hørt i natt, hadde vært sterk og bestemt, så det måtte ha vært en annen.

– Ja, slike utskeielser tar på en gammel skrott, det skal være sikkert, sukket Aase og satte en bolle med grøt foran Oleander. – Spis, gutt. Du vil ha godt av litt mat.

Plutselig gikk døren til kjøkkenet opp, og Alma nikket svakt for å advare de andrel. I neste øyeblikk reiste alle  seg da de så hvem det var som sto i døråpningen.

– Fru Sommer! Er frua oppe så tidlig? Jeg skulle servere frokosten om litt … Hva kan vi hjelpe deg med? Alma neide. – Ja, det var et strålende selskap i går kveld, forresten. Som alltid. Tusen takk for at vi fikk være med. Hun så oppfordrende på de andre, som alle nikket ivrig.

Søs Sommer virket søvndrukken og en smule forvirret der hun sto, tenkte Hanna. Var det på grunn av det som hadde skjedd kvelden før, mon tro? Hun bet seg i leppen. Bare ikke frua sa noe nå, foran alle de andre …

– Jeg har kommet for å høre om noen av dere har sett herr Vagle.

Hanna stivnet. Hvis Alma så på henne nå, ville hun garantert skjønne at noe var galt, så hun holdt blikket rettet mot fru Sommer. Hvorfor lurte hun på det? Vagle sov vel i gjestesengen? Hun hadde da vitterlig sett at han løp mot hovedhuset i går kveld. Riktignok hadde han vært ustø på beina, men det kunne vel umulig ha hendt ham noe på det korte stykket tilbake til huset?

Alle så på hverandre og trakk på skuldrene.

– Beklager. Det er visst ingen av oss som har sett ham i dag, fru Sommer, svarte Alma på vegne av alle. Hun tenkte seg litt om. – Kan han ha tatt en morgenpromenade i det fine været? Eller kanskje en rotur? Det er stille på fjorden i dag, og dagen er allerede varm …

Fru Sommer ristet på hodet. – Nei, nei. Han er ikke her lenger. Han har forsvunnet! Da jeg våknet, og gikk forbi værelset hans, sto døren på vidt gap. Sengen hans er ikke sovet i, og kofferten hans er borte. Vagle har pakket og reist sin vei! Han er borte! Og jeg som trodde vi var et godt vertskap, og at alle hygget seg. Fru Sommer ristet forvirret på hodet og akket seg da hun forsvant ut av rommet.

En liten stund var det helt stille på kjøkkenet, men til slutt tok Alma ordet: – Han kan da vel ikke bare dra uten å ta farvel med herr og fru Sommer på den måten? En fin og veloppdragen mann som Vagle … Det sømmer seg da virkelig ikke! Hun så på Will og Oleander. – Hørte dere ikke noe i løpet av natten eller utpå morgenkvisten, karer?

Will ristet på hodet. – Jeg hørte i hvert fall ikke noe … Han kremtet og så ned i tekruset. – Hva med deg, Oleander? Han gløttet på stallgutten. – Du er vel den av oss som sover lettest.

Oleander ristet på hodet.

Aase kviknet plutselig til. – Han kan vel ikke ha falt i vannet? Det var i hvert fall ikke uvanlig da jeg vokste opp, vet jeg, at karene drakk seg snydens og falt fra bryggekanten. Ja, det skulle ikke mer til enn at de skulle late vannet, dere vet … Hun ble flammende rød på halsen og så vekk.

De fire andre stirret på henne med store øyne.

– Men han ville vel ikke ha tatt kofferten med seg ned til vannet, Aase? spurte Alma.

Kokka sukket høyt. – Nei, du har rett i det. Han må ha tatt landeveien. Men hvor hen?

Hanna så ikke på dem. Hun stirret tankefull på en flekk på bordet mens hun ba en stille bønn om at det virkelig var sant at Wilhelm Vagle var borte. Hun håpet selvfølgelig ikke at han hadde druknet, men at han hadde reist sin vei og nå var langt vekke. Og at han aldri mer ville vende tilbake.

Kristiania oppmalingsvesen, 1887. Utsnitt av "Kart over Kristiania”. Utlant av Oslo byarkiv.

